  Майя Бывальцева Удмуртиын Вормон нуналэз пусъён дыръя урамъёсы 1 сюрс 300 полицейскойёс но Росгвардиысь ӧнерчиос, озьы ик возьмаськись огазеяськонъёсысь 100 ӧнерчиос но 250 дружинникъёс потозы. 1-тӥ куартолэзе эрикрадэз утёзы 600-лэсь трос полицейскойёс, возьмаськись огазеяськонъёсысь 40 ӧнерчиос, калык дружинаослэн 115 ёзчиоссы но 40 волонтёръёс. Со сярысь журналистъёслы вераз элькунъя кунпуш ужъёсъя министерствоысь мер эрикрадэз утёнэз радъянъя управленилэн кивалтӥсез Олег Опарин. «29-тӥ оштолэзьысен 2-тӥ куартолэзёзь но 6-тӥысен 10-тӥ куартолэзёзь кужмоятэм амалэн ужан луоз, кивалтӥсьёс уен-нуналэн дежурствое потозы. Урамъёсын тросгес нарядъёс луозы, соослэн лыдзы Нацгвардилэн войскоосыз но ожгар часть чотын будоз», — вераз Опарин. Нимысьтыз саклык висъяськоз терроризмлы пумитъяськон ужлы. Кылсярысь, «Быронтэм полк» дыръя сумкаосты эскерозы, эрикрадэз утӥсьёслэн озьы ик луозы киын нуллон металлодетекторъёссы. Эрикрадэз утёнын «Волна» сӧзнэтэз кутозы, со трос калык пӧлысь ымныръёсты тодманы луонлык сётэ. Олег Опарин ватсаз, 2-тӥ куартолэзьысен Удмуртиысь ваньмыз ожгар шайвылъёсты но мемориалъёсты возьмалозы шуыса. Полицилэн нарядъёсыз потозы Вормонлы сӥзем парке, Шор площаде но трос калык шутэтскон интыосы. Мер эрикрадэз утёнэз радъянъя управленилэн кивалтӥсез тодэ вайытӥз, кылем арын куартолэзь праздникъёс вылтӥ урамъёсысь 2 сюрс пала кудӟем муртэ утялтӥзы, 256 юэм водительёсты ӝегатӥзы (со пӧлысь 78-сэ — Ижкарын). 9-тӥ куартолэзе полицие нылпиос ышем сярысь 8 вазиськонъёс вуизы, соосты 30–40 минут ӵоже шедьтӥзы. Тегъёс: Мерлык Удмуртия полиция праздникъёс  